ALVORLIG: En 16-åring er alvorlig skadet etter en ulykke med fyrverkeri i Hordaland onsdag kveld. Foto: Roy Erik Svanevik

Gutt (16) mistet hånden i fyrverkeriulykke

Lensmannen Kjell Idar Vangberg sier til VG at gutten tente på rester av et fyrverkeribatteri, mens han holdt fyrverkeriet i hånden. Dermed lagde han en liten «bombe».

Oppdatert 3. januar 2019

Artikkelen er over ett år gammel

Litt over klokken 17.35 onsdag fikk politiet inn en melding om en sprengningsulykke. Da politiet rykket ut fant de en 16 år gammel gutt med alvorlige skader. Det viste seg å være en fyrverkeriulykke.

les også Tenåring skadd i fyrverkeriulykke i Hordaland

Gutten holdt i fyrverkeriet mens han tente på, og mistet hånden i eksplosjonen. Han ble kjørt rett til Haukeland sykehus der han fikk behandling for skaden.

– Det er en ulykke med et fyrverkeribatteri. Alle rakettene har ikke gått av som de skulle. Han har så demontert batteriet, og samlet de delene som ikke hadde gått av. Han har tent på dem, og på en måten laget en liten «bombe», sier Kjell Idar Vangberg lensmann i Nordhordland til VG.

Venninnen, som var sammen med ham da ulykken skjedde, har vært i et avhør hos politiet torsdag.

– Hun har gitt en kort forklaring på det som skjedde. Hun er veldig preget av det som skjedde, sier Vangberg.

Publisert: 03.01.19 kl. 12:29 Oppdatert: 03.01.19 kl. 19:42

Mer om Nordhordland Ulykker Fyrverkeri Haukeland